[{"text_idx": "#000002", "text": "Ar o\u0302l gorfod gohirio hanner nosweithiau Maes B yn Eisteddfod Llanrwst oherwydd tywydd garw yn 2019, ac yna canslo digwyddiad 2020 a 2021 yn gyfan gwbl oherwydd y pandemig, bydd croeso mawr i\u2019r ffaith bod Maes B yn ei o\u0302l yn 2022."}, {"text_idx": "#000003", "text": "Bydd croeso mawr hefyd i\u2019r newyddion fod y digwyddiad yn fwy nag erioed eleni gyda thri llwyfan \u2013 dau ohonynt ar gyfer bandiau byw, a\u2019r llall ar gyfer DJs fydd yn cadw\u2019r parti i fynd nes oriau ma\u0302n y bore."}, {"text_idx": "#000004", "text": "Nos Sadwrn olaf yr Eisteddfod ydy uchafbwynt Maes B fel arfer, a\u2019r grw\u0302p sy\u2019n cloi\u2019r wythnos ydy Adwaith, y triawd o Gaerfyrddin sydd wedi gweld llwyddiant ysgubol gyda\u2019u senglau diweddaraf, \u2018Eto\u2019 a \u2018Wedi Blino\u2019, ac sy\u2019n paratoi i ryddhau eu hail albwm, \u2018Bato Mato\u2019 ym mis Gorffennaf."}, {"text_idx": "#000005", "text": "Bydd dau fand poblogaidd arall, sef Mellt a Hyll yn helpu cloi\u2019r noson olaf yn ogystal a\u0302 Stafell Fyw a ddaeth yn ail yng nghystadleuaeth Brwydr y Bandiau\u2019r Eisteddfod llynedd. Bydd yr ail lwyfan ar y nos Sadwrn olaf yn croesawu artistiaid sydd wedi bod yn arbrofi gyda phop yn eu steiliau amrywiol, sef HMS Morris, Sybs a Pys Melyn."}, {"text_idx": "#000006", "text": "Nos Fercher fydd gig cyntaf Maes B yn Nhregaron, a\u2019r grw\u0302p poblogaidd o Ogledd Cymru, Gwilym fydd yn hedleinio\u2019r noson honno. Hefyd yn perfformio ar y noson agoriadol fydd Sw\u0302nami a Los Blancos ar yr ail lwyfan. Bydd Papur Wal, a gipiodd sawl gwobr gan gynnwys \u2018Albwm y Flwyddyn\u2019 yng Ngwobrau Selar eleni yn chwarae ar y nos Fercher hefyd, yn ogystal a\u0302\u2019r band indie bachog, Dienw sy\u2019n chwarae Maes B am y tro cyntaf eleni."}, {"text_idx": "#000007", "text": "Breichiau Hir fydd yn cloi\u2019r prif lwyfan ar y nos Iau, ar noson sy\u2019n llawn o gerddoriaeth trwm. Bydd Chroma, Kim Hon ac un o fandiau eraill Brwydr y Bandiau llynedd, Tiger Bay, hefyd yn perfformio ar Lwyfan 1 y noson honno."}, {"text_idx": "#000008", "text": "Ar yr ail lwyfan ar y nos Iau bydd dathliad o\u2019r twf diweddar mewn hip-hop Cymraeg gyda 3 Hwr Doeth, Lloyd + Dom James, ac enillydd Brwydr y Bandiau llynedd, skyrk."}, {"text_idx": "#000009", "text": "Pop ydy\u2019r arlwy ar y nos Wener gydag Eden, yn cloi\u2019r noson ar y prif lwyfan, a hynny\u2019n rhyfeddol yn eu perfformiad cyntaf ym Maes B. Hefyd ar Lwyfan 1 y noson honno fydd Tara Bandito, Ea\u0308dyth a Mali Haf."}, {"text_idx": "#000010", "text": "Y Cledrau fydd prif atyniad yr ail lwyfan ar y nos Wener, gyda chefnogaeth gan Elis Derby a Cai, oedd yn un arall o stabal cystadleuaeth Brwydr y Bandiau\u2019r Eisteddfod llynedd."}, {"text_idx": "#000011", "text": "Prif drefnydd Maes B ydy Guto Brychan, a dywed ei fod yn edrych ymlaen at agor drysau\u2019r digwyddiad unwaith eto i gynulleidfa hen a newydd."}, {"text_idx": "#000013", "text": "Bydd cyhoeddiad pellach yngly\u0302n a\u0302\u2019r DJs fydd yn cymryd rhan yn Maes B eleni\u2019n fuan."}]